Source: https://www.riigiteataja.ee/kohtulahendite_liigitus.html?jaotus=juur.206106664.206108609.206108627.206108630&kokkuvotted=false&jaotusedVaikimisiAvatud=
Timestamp: 2019-09-16 09:03:40+00:00
Document Index: 323623

Matched Legal Cases: ['Riigikohus ', '§ 61', '§ 61', '§ 30', '§ 593', 'Riigikohus ', '§ 61', '§ 61', '§ 61', 'Riigikohus ', '§ 72', '§ 75', '§ 79', 'Riigikohus ', '§ 30', '§ 57', '§ 64']

3-2-1-17-07 Riigikohus 09.03.2007
Eelmärge ja märkused saavad omada kinnistusraamatusse kandmisel järjekohasuhet. Kaasomanike kokkuleppe kohta kinnistusraamatusse kantav märkus omandab kinnistusraamatus järjekoha, mis omab tähendust esmajoones täitemenetluse toimingute tegemisel kinnisasja suhtes. Järjekohta omava õiguse järjekoha saab kinnistusraamatus AÕS § 61 kohaselt reserveerida, kuna selle sätte järgi saab reserveerida järjekoha igale õigusele, mida saab kanda kinnistusraamatusse ja millele laieneb materiaalne järjekorrasuhe. Oluline on vaid, et märge oleks AÕS § 61 lg 1 kohaselt ulatuselt kindlaksmääratud.
Kinnistamisavalduse tõestanud notar võib notariaadiseaduse § 30 lg 2 p 2 ja TsMS § 593 lg 4 järgi esitada kinnistamismenetluses avalduse esitamiseks õigustatud isikute nimel ka määruskaebuse kohtulahendite peale, kuid ei saa seda teha enda nimel, vaid asjaosaliste esindajana ja nende nimel.
3-2-1-16-07 Riigikohus 06.03.2007
Kaasomanike kokkuleppe kohta kinnistusraamatusse kantav märkus omandab kinnistusraamatus järjekoha, mis omab tähendust esmajoones täitemenetluse läbiviimisel kinnisasja suhtes. Järjekohta omava õiguse järjekoha saab kinnistusraamatus AÕS § 61 kohaselt reserveerida, kuna selle sätte järgi saab reserveerida järjekoha igale õigusele, mida saab kanda kinnistusraamatusse ja millele laieneb materiaalne järjekorrasuhe. Oluline on vaid, et märge oleks AÕS § 61 lg 1 kohaselt ulatuselt kindlaksmääratud.
Vastavalt AÕS § 61 lg-le 2 kantakse eesõigus märkena kinnistusraamatusse selle õiguse juurde, mis eesõiguse kasutamisel peab tagasi astuma.
3-2-1-6-07 Riigikohus 13.02.2007
Kaasomanike kasutuskorra märge ei saa hüpoteegipidaja õigusi puudutada, sest hüpoteegi realiseerimisel täitemenetluses on võimalik see märge kinnistusraamatust kustutada.
Notar ei ole kandemenetluses ise avalduse esitajaks, vaid saab üksnes esindada avalduse esitajaid. Seega saavad ainult avaldajad olla puuduste kõrvaldamise määruse järgi kohustatud isikuks.
Kuna AÕS § 72 lg 1 järgi vallatakse ja kasutatakse kaasomandit esmajoones kokkuleppe alusel, puudub mõistlik põhjus tõlgendada AÕS § 75 lg-t 1 imperatiivsena, st sellisena, et kulude jaotamisel ei saa kaasomanikud kõrvale kalduda mõtteliste osade suurusest. Kuna kaasomandiga seotud kulutuste kandmise ja tulu teenimise kokkulepped on oma olemuselt kaasomandi kasutamise kokkulepped, puudub mõistlik põhjus tõlgendada seadust selliselt, et neid kokkuleppeid ei võiks AÕS § 79 lg 2 järgi muuta märkuse vahendusel siduvaks ka kaasomanike õigusjärglaste suhtes ning tagada seeläbi stabiilsus kaasomandis oleva kinnisasja valitsemisel.
3-2-1-19-98 Riigikohus 19.02.1998
Kui kinnistamisregistri osa ühte jakku soovitakse teha samal ajal esitatud avalduste alusel mitu kannet, antakse neile üks ja sama järjekoht (KRS § 30 lg 1).
Kui kinnistusregistri kanne ja kinnistamisotsus on ebaõige AÕS § 57 tähenduses, võib huvitatud isik KRS § 64 lg 1 kohaselt taotleda uue kinnistamisotsuse tegemist.